Kryeministri Blair bën fushatë për t’i nxjerrë votuesit nga apatia
Anketat lenë të kuptohet se kryeministri britanik do të fitojë mandatin e tretë radhazi në zgjedhjet e së enjtes
Rezultatet e anketave janë të ndryshme për zotin Blair, i cili po përpiqet të bëhet kryeministri i parë i Partisë Laburiste, që fiton 3 zgjedhje me radhë. Anketat flasin për një fitore të kryeministrit Blair. Shumica e votuesve të mundshëm të anketuar thonë se preferojnë fitoren e Partisë Laburiste përkundrejt partisë konservatore - më e madhja e opozitës dhe Liberal-Demokratëve të qendrës së majtë. Por anketa e gazetës Financial Times arrin gjithashtu në përfundimin se mbi një e treta e britanikëve që ka të ngjarë të votojnë thonë se mund të ndryshojnë mendim se për kë do të votojnë, tani që ka mbetur vetëm një ditë para mbylljes së fushatës. Në parlamentin e tanishëm, Partia Laburiste ka një shumicë prej 161 vendesh, por disa anketa të opinionit lenë të kuptohet se ky numër mund të përgjysmohet në ditën e zgjedhjeve. Edhe një rezultat i tillë do t’i siguronte zotit Blair një fitore me rezultat bindës. Megjithatë, kryeministri Blair po bën një fushatë intensive ditët e fundit, duke paralajmëruar përkrahësit e Partisë Laburiste që të mos bëhen pre e vetëkënaqësisë dhe e apatisë. Madje vendimi më kontradiktor i zotit Blair, për të dërguar trupa në Irak, vazhdon të mbizotërojë vemendjen në fushatë. Një shembull i fundit se si mund të ndryshojnë opinionet: e veja e një ushtari britanik, i cili u vra dje në Irak, foli kundër kryeministrit Blair. Në një sërë intervistash në rrjetet televizive britanike, zonja Ann Toward tha se do të dëshironte t’i thoshte zotit Blair se ai mori një vendim të gabuar kur dërgoi trupat britanike në operacionet luftarake në Irak të udhëhequra nga Shtetet e Bashkuara. Kryeministri Blair i ka shprehur familjes ngushëllimet e tij të thella, ndërkohë që ka vlerësuar rolin e ushtrisë britanike në Irak.